google/wiki40b huggingface dataset:
Universitetet i Rennes 2

Universitetet i Rennes 2 (fransk: Université de Rennes 2 Haute Bretagne) er et statlig universitet grunnlagt i 1969. Det har hovedsete i Rennes, hovedstaden i provinsen Bretagne i Frankrike.
Universitetet i Rennes 2 hadde i 2005 rundt 17 000 studenter.
Kathleen Hale

Liv

Hun ble tidlig farløs, og vokste opp hos morens foreldre. Hun tok kunstutdannelse, og flyttet til London i 1917. Her ble hun assistent for maleren Augustus John, og ble trukket inn i et kunstnermiljø. Hun tok videre utdannelse ved Central Saint Martins College of Arts and Design, og etablerte seg som illustratør. Hun giftet seg i 1926 med Douglas McClean, og bosatte seg i Bloomsbury. De fikk to sønner, i 1930 og 1933.
Hun ble utnevnt til offiser (OBE) av Order of the British Empire i 1976. Selvbiografien A Slender Reputation utkom i 1994.

Bøker

Den første av bøkene om Orlando og hans familie: kona Grace og kattungene Tinkle, Pansy og Blanche utkom i 1938. Bøkene var for sin samtid svært påkostet, og i et stort format inspirert av Jean de Brunhoffs bøker om Elefanten Babar. «The bold designs and flooding colour overwhelm the words both literally and figuratively.»
Orlando hadde fått sitt utseende fra en katt i familiens eie, og mange av fortellingene om kattefamilien tok utgangspunkt i familien Hale/McCleans egne opplevelser. Bøkene ble også opprinnelig til som godnattfortellinger for sønnene.
En av bøkene, Orlando's Silver Wedding (1944), dannet i 1951 grunnlag for en ballettforestilling under Festival of Britain. Et bilde av Orlando ble i 1994 tatt med i en serie av 10 frimerker med kjente britiske barnebokfigurer.
Bøkene finnes ikke på norsk.
Bollinger

Bollinger  (fransk uttale: ​[bɔ.lɛ̃.ʒe]) er et champagnehus som ble grunnlagt i 1829 i Aÿ av Hennequin de Villermont, Paul Renaudin og Jacques Bollinger. Selskapet eies av Bollingerfamilien, og er et av de siste selvstendige champagnehusene.
Selskapet produserer fire typer champagne: Special Cuvée, Grand Année, R.D. (Récemment Dégorgé) og Vieille Vignes Françaises.
Anton Mohr

Familie

Han var sønn av den bergenske korngrossist Conrad Mohr (1849–1926) og Agnethe Kropelien (1861–1905) og vokste opp i «Villa Stupet» på Fjøsanger, tegnet av arkitekt Peter Andreas Blix og oppført i 1882. Anton Mohr overtok det nedsarvede huset i 1959 og bygde nytt, men donerte den opprinnelige spisestue i 1962 til Norges Handelshøyskole, som har brukt det som representasjons- og selskapslokale. Faren Conrad var konsul for Tyskland, og Keiser Wilhelm II besøkte hver sommer frem til den andre verdenskrig. Anton Mohrs bror var godseieren Wilhelm Mohr (1886–1978) som var far til flygeren Wilhelm Mohr.
Selv giftet Anton seg i 1916 med Karen Anker Vogt (1889–1919), i 1924 med Ragna Abigael Stang Braadland (1905–; datter av minister Birger Braadland) og sist med Ingeborg (Inger) Kristina Haraldsen (1900–).
Battersea Park

Battersea Park (tidligere hetende Battersea fields) er et grøntområde i Battersea i London. Den ligger på sørbredden av elven Themsen, i nærheten av Chelsea Bridge, og på motsatt side av Chelsea. Den ble åpnet som park i 1858. Før den tid var området myrer og marskland langs elven som ble gjenvunnet og demmet opp. Det ble deretter brukt av handelsgartnerier som forsynte Londons økende befolkning. Parken er gradert som Nivå II* i Registeret for historiske parker og hageanlegg.

Historie

Før 1846 var det området som nå er dekket av parken kjent som Battersea fields, og var et egnet sted for dueller. Den 21. mars 1849 møttes hertugen av Wellington, daværende statsminister, og Jarlen av Winchilsea på markene for å avgjøre en æressak ved duell. Wellington var positiv til å lette begrensningene som var pålagt katolikkene til å delta i politikken, mens Winchilsea var imot og hadde anklaget Wellington for «et lumsk design for overtredelse av våre friheter og innføring av pavemakten i hvert eneste departement i staten.»  Da de skulle skyte, bommet hertugen med vilje, mens jarlen skjøt i luften. Jarlen skrev senere en ydmyk beklagelse til hertugen.
De opprinnelige utkastene til parken ble tegnet av arkitekten James Pennethorne mellom 1846 og 1864, skjønt parken slik den så ut da den ble åpnet i 1858 avvek noe fra Pennethornes visjon.
Battersea Park var vert for den aller første demonstrasjonen av fotball spilt med regler utviklet av det nye forbundet The Football Association (FA) 9. januar 1864. Spillerne ble valgt av FA-presidenten og sekretæren, og inkluderte flere velkjente fotballspillere.
I 1951 ble parken forvandlet til en «festivalpark» som ledd i en stor festival som ble feiret etter andre verdenskrig. Parken fikk nye fontener og andre fasiliteter, blant annet en forhøyet gangvei bundet sammen av plattformer i trærne. En annen del av forvandlingen var tilføyelsen av en fornøyelsespark.
Parken har også en liten zoologisk hage; flere utendørsanlegg for idrett, blant annet tennisbaner, løpebaner og et fotballstadion, en innsjø for båtaktiviteter, og en fredspagode.
I perioden 2002–2004 ble parken renovert. Den ble gjenåpnet 4. juni 2004 av prins Philip, hertug av Edinburgh.
NM i mangekamp 1993

NM i mangekamp 1993 var en del av NM i friidrett 1993, og ble arrangert som et eget mesterskap i Stavanger, 
12. og 13. juni av IL Skjalg.
Det ble konkurrert i tikamp for menn og sjukamp for kvinner.
Ptychodesthes bicostata

Utseende

En middelsstor (ca. 25 millimeter), blankt grønn gullbasse. Hannen har ingen påfallende utvekster på hodet. Kroppen er ganske jevnbred. Dekkvingene har tre brede og vage, opphøyde lengdelister.

Levevis

Arten lever i tropisk skog. Den lever forholdsvis kort tid som voksen, mens den tilbringer mye tid i dvale under puppestadiet.

Utbredelse

Arten er utbredt i Ekvatorial-Afrika (i alle fall Uganda, Togo, Elfenbeinskysten, Benin og Kongo).
Izrael Poznańskis palass

Izrael Poznańskis palass (polsk Pałac Izraela Poznańskiego) i Łódź er Europas største fabrikantpalass og et av byens mest kjente landemerker.
Fabrikanten Izrael Poznański kjøpte et beskjedent mursteinshus i 1877 og bygde det om i årene 1888–1903 etter tegninger av Julius Jung fra Stuttgart og Hilary Majewski, senere med rettelser av Dawid Rosenthal og Adolf Zeligson. Palasset hadde funksjon som et representativt handels- og bosted. Poznański døde imidlertid før det stod ferdig.
Fasaden er bygd i rolig neorenessanse fra Zachodnia-gaten, mens den fra Ogrodowa-gaten presenterer neobarokke trekk med rike dekorative former og motiver. Palassindret er på samme måte overdådig utsmykket med veggmalinger, kaminer, støpinger, lyskroner, speil og glassmalerier. Palasset presenterer flere arkitektoniske stiler og er et godt eksempel på eklektisisme. På grunn av sin størrelse og formtrekk inspirert av fransk arkitektur har det gjort seg kjent som «Łódź’ Louvre».
Fra 1975 huser palasset byens historiske museum (Muzeum Historii Miasta Łodzi).
Xiphiopsylla apriona

Liv og utvikling

I alle fall noen av artene er knyttet til gnagere som lever i høylandet i Afrika.

Utbredelse

Artene i slekten Xiphiopsylla ser ut til å være begrenset til Øst- og Sentral-Afrika.
Maruv

Bakgrunn

Korsun ble født i Pavlohrad i Dnipropetrovsk oblast i Ukraina. Allerede fra skolealder studerte hun musikk og dans, men senere studerte hun teknologi ved Kharkivs polytekniske institutt. Hun ble uteksaminert fra skolen i 2014 og deltok senere i den ukrainske sangkonkurransen Landets stemme. Hun ble også med i bandet Pringlez.
I 2017 skiftet bandet navn til MARUV. Som en del av endringen, besluttet bandmedlemmene å endre hele musikkonseptet sitt. De la bort pop-rocken og satset i stedet på elektronika og moderne musikksjangre. I mai 2017 ga bandet ut debutplaten Stories med syv sanger på ukrainsk, russisk og engelsk.
Samme år møtte Korsun gitaristen og DJ-en Mikhail Busin, kjent under artistnavnet BOOSIN. De to etablerte platemerket Zori Sound og startet å jobbe sammen musikalsk under navnet MARUV & BOOSIN. Blant annet skrev de sanger for flere ukrainske artister og ga ut sangene «Spini» og «Drunk Groove» sent i 2017. Blant annet opptrådte duoen under åpningsseremonien til VM i fotball i Moskva i juni 2018. Samme sommer slapp de singelen «Focus on Me», den andre singelen fra albumet Black Water, utgitt 28. september 2018.
I februar 2019 deltok Maruv i Vidbir, Ukrainas uttak til Eurovision Song Contest på den offentlige tv-kanalen UA:Persjyj og den kommersielle tv-kanalen STB. Hun vant med sangen «Siren Song» og vant dermed retten til å representere Ukraina i Eurovision Song Contest 2019 i Tel Aviv i Israel. Etter seieren sådde imidlertid kringkasteren UA:PBC tvil om Maruv skulle få representere landet i Israel. Dette skyldes at Maruv har hatt en rekke konserter og opptredener i Russland, et land Ukraina er konflikt med. Kringkasteren krevde at artisten skrev under en kontrakt som blant annet forbød henne å opptre i Russland, overdra sangrettighetene til et annet plateselskap og dekke alle deltakerkostnadene selv. Maruv nektet å underskrive avtalen, og to dager etter finalen kunngjorde UA:PBC at Maruv ikke skulle få representere Ukraina i Eurovision Song Contest. Da de andre finalistene heller ikke ønsket å skrive under, valgte kringkasteren til slutt å trekke seg fra Eurovision Song Contest 2019.

Privatliv

Korsun er gift med den ukrainske plateprodusenten og manageren Oleksandr Korsun.
Gamle Asker kirke

Gamle Asker kirke som tidligere sto i Asker og var fra 1100-tallet, var bygget med tykke steinvegger og brant ned i 1878. Det ble besluttet å rive ruinene, men mye av inventaret ble reddet ved brannen, blant annet altertavlen fra 1724 og døpefonten fra 1715. Altertavlen fremstiller nattverden og er malt av Lars Sivertsen i 1724. 
En ny, såkalt langkirke bygd i teglstein i nygotikk, sto ferdig på samme plass allerede i 1879 som var året etter brannen.
Connie Booth

Bakgrunn

Connie Booths far var bankmann ved Wall Street, og moren var skuespillerinne. De flyttet til New York etter at Connie var født.

Karriere

Connie Booth gjorde sin første opptreden på britisk TV i 1968. Etter dette opptrådte hun jevnlig i Monty Python's Flying Circus. Hun opptrådte også i filmen Monty Python og ridderne av det runde bord som damen som ble anklaget for å være en heks. Hun var medforfatter og skuespiller i TV-serien Hotell i særklasse (1975—79) som husholdersken «Polly».
I tillegg til dette var hun også med i en kortfilm kalt Romance with a Double Bass, tilrettelagt av Cleese fra en novelle av Anton Tsjekhov.
Booth og Cleese var gift fra 20. februar 1968 til 1978, da deres ekteskap endte i skilsmisse. De har et barn sammen, Cynthia Cleese (født 1971), fra deres tiårige ekteskap.
Connie Booth hadde gjesteopptredener i britisk TV og hennes egenskap til å slå over på amerikansk aksent viste seg å være nyttig i flere sammenhenger, inklusiv som «Mrs Errol» i en BBC-tilretteleggelse av Little Lord Fauntleroy og som «Miss March» i en dramatisering av Edith Wharton's «The Buccaneers».
Booth avsluttet sin skuespillerkarriere i 1995 og praktiserte senere som psykoterapeut i London. Hun er gift med John Lahr, sønn av Bert Lahr som spilte den feige «Lion» i filmen Trollmannen fra Oz fra 1939.
Darapsa

Utseende

Middelsstore (vingespenn 45-80 millimeter), lyst brunlige svermere. Forvingen er lysbrun til litt grønnlig med en eller to smale, brune tverrstreker. Bakvingen er brunrød.

Levevis

Larvene kan leve på en rekke ulike busker og trær, for eksempel vinranke, villvin, rhododendron og krossved.

Utbredelse

Slekten er utbredt i Nord-Amerika og Mexico.
Nicolae Rainea

Æresbevisninger

Rainea var æresborger av byen Galați, og det som tidligere het «Dunărea Stadion» i samme by, heter nå «Nicolae Rainea Stadion».
Han ble dekorert med Den nasjonale orden for tro tjeneste (både ridder- og offisersgrad).
Goddard High Resolution Spectrograph

Goddard High Resolution Spectrograph (GHRS eller HRS) var en spektograf som var installert på Hubble-teleskopet. Den ble erstattet av Near Infrared Camera and Multi-Object Spectrometer (NICMOS) i 1997.
Narsissistisk ledelse

Narsissistisk ledelse er en type destruktiv lederstil hvor leder har et overdrevent behov for oppmerksomhet og bekreftelse. Lederen er opptatt av dominans, status, anerkjennelse, makt og beundring, og mangler evnen til å relatere seg til andre. I tillegg til å ha en overdreven selvtillit er de også ekstremt ambisiøse og har et sterkt ønske om å konkurrere.
Av positive trekk har narsissistiske ledere ofte en klar visjon, i tillegg til å være ekstroverte og karismatiske. De har en tendens til å generere et stort antall tilhengere, og er også svært avhengige av tilhengerne. Personer med narsissistisk personlighet tar ofte ledelsen i grupper og har større sannsynlighet for å bli ledere. Studier har derimot funnet at når de først har oppnådd denne makten, så utfører de ikke lederrollen noe bedre enn andre.
Narsissistiske ledere er følsomme for kritikk, dårlige til å lytte, de mangler empati og misliker å bli veiledet. Denne gruppen ledere er svært destruktive overfor sine medarbeidere og minner om det mer folkelige begrepet «psykopaten på jobb». Mange ofre for mobbing, eller personer som er involvert i konflikter på arbeidsplassen, beskriver sin motstander med dette begrepet. Denne lederstilen vil i mange situasjoner stå i sterk kontrast til det å ivareta medarbeiderne og organisasjonens behov. Flere studier har funnet at narsissistiske ledere har en tendens til å ta flyktige og risikofylte beslutninger og kan være ineffektive som ledere. Selv om de ofte søker lederrollen er det ikke funnet en direkte sammenheng mellom denne lederstilen og en leders suksess. De gjør det vanligvis bra på kort sikt og når de møter mennesker for første gang. Men det gode førsteinntrykket faller raskt fra hverandre ettersom motparten innser at de ikke er så flinke og smarte som de gir uttrykk for.
Det er viktig å ikke forveksle en narsissistisk lederstil med det å ha høy selvtillit. En person med høy selvtillit er selvsikker og sjarmerende, men de har også en omsorgsfull side og ønsker å utvikle en nær relasjon med sine medarbeidere. Narsissistiske ledere derimot har et oppblåst syn på egne talenter og evner og tenker mest på seg selv og egen vinning.
Ernst Grünfeld

Liv og karriere

Ernst Grünfeld ble født inn i en fattig familie, faren var fra Østerriksk Schlesien, moren var sudettysker. 
VM i sjakk 1910 mellom Emanuel Lasker og Carl Schlechter inspirerte Grünfeld til et intenst sjakkstudium, og allerede etter et par år ble han anerkjent som en av Wiener Schach-Klubs dyktigste spillere. Første verdenskrig begrenset mulighetene for verdens beste til å spille sammen, og i disse årene spilte Grünfeld hovedsakelig korrespondansesjakk og studerte åpningsteori. 
Etter krigen ble han snart kjent som en autoritet på sjakkåpninger. Han deltok på en lang rekke turneringer uten å nå helt opp den absolutte verdenstoppen.  I Budapest 1921 ble han nummer to etter Alekhin og vant  det tyske sjakkmesterskapet (23. DSB-Kongress) i Frankfurt 1923, samme år vant han over Alekhin, Bogoljubov og Réti i Margate. I Meran 1924 gikk han seirende ut foran Spielmann og Rubinstein og delte førsteplassen med Mario Monticelli i Budapest 1926. I Wien vant han 1927 og delte førsteplassen i 1928 og 1933. I 1933 vant han dessuten en turnering i Ostrava.
Under nazi-tiden arbeidet Grünfeld som sjakkforfatter, men spilte også i noen turneringer: i Poznań mai 1943 ble han nummer to bak Paul Keres, og desember samme år vant han en turnering i Wien. Etter krigen var karrieren hans på hell, men på bakgrunn av de internasjonale merittene ga FIDE ham i 1950 tittelen Internasjonal stormester i sjakk.  På slutten av 1950-tallet spilte han svært lite og hans siste turneringsdeltakelse var Beverwijk (Hoogovens) i 1961.
Gjennom livet samlet Grünfeld et stort sjakkbibliotek som tilslutt fylte stua i den lille leiligheten i Wien der han bodde med hustru og datter.
Ifølge Chessmetrics beregning av historisk Elo-rating oppnådde Grünfeld en maksimal rating på 2715 i desember 1924, han lå da som nummer fire på verdensranglista.

Åpningsteoretiske bidrag og spillestil

Grünfeld var i besittelse av en nær encyklopedisk kunnskap om åpningsvarianter og leverte betydelige åpningsteoriske bidrag.
I Wien 1922 introduserte han Grünfeld-Indisk forsvar (1. d4 Sf6 2. c4 g6 3. Sc3 d5), og under en turnering i Teplice et halv år senere beseiret han Boris Kostić med denne varianten. Selv om Grünfeld selv ikke regnet åpningen som korrekt, og sjelden brukte den, er det flere av dagens kjente stormestre som med hell bruker Grünfeld-Indisk.
Grünfeld var hele livet overbevist om at dronningbondeåpning (1. d2-d4) var det beste åpningstrekket. Han forsøkte å unngå kompliserte varianter og hadde en remispreget spillestil som ikke var god nok til at han klarte å yte verdens beste tilstrekkelig motstand. I dag huskes han hovedsakelig for sine åpningsteoretiske bidrag og for Grünfeld-Indisk forsvar.
Cyclocephala variabilis

Utseende

En middelsstor, bred, blank, rødbrun hornbille. Arten har ikke horn på hodet eller groper på pronotum, hannen kan kjennes på at føttene og særlig klørne på framføttene er kraftig forstørrede. Oversiden er tett og svært fint punktert. Pronotum har to par svarte flekker der det fremste paret er nær sirkelrunde, det bakre kommaformede, dekkvingene har tre par svarte flekker i tillegg til at sømmen er svart.

Levevis

Larvene er kjent bare for et fåtall av artene, disse lever i jorda og eter på gressrøtter. De voksne besøker gjerne blomster.

Utbredelse

Arten er meget vidt utbredt fra Mexico i nord til Argentina i sør.
Greater Des Moines gasskraftverk

Greater Des Moines kraftverk er et gasskraftverk ved Des Moines i delstaten Iowa i det nordlig-sentrale USA. Det har en installert produksjonskapasitet på 540 MW, fordelt på 1 blokk / turbin. Dette er delstatens sjuende største termiske kraftverk målt etter installert produksjonseffekt.
Anlegget ble påbegynt omkring 2002 og stod ferdig i 2004, inklusive utvidelser. Brenselkilden er naturgass.
Niedersachsens flagg

Niedersachsens flagg er en vannrett delt trikolor i de tyske fargene svart, rødt og gult med forbundslandets våpenskjold midt i flaggduken. Niedersachsens våpen viser en springende hvit hingst på rødt felt. Flagget er i forholdet 2:3.
Fra 1946 og fram til delstatsflagget ble endelig fatsatt, gjorde et rødt flagg med hingsten tjeneste som Niedersachsens flagg. Etter heftige diskusjoner om flaggspørsmålet ble dette likevel ikke valgt, og heller ikke flaggene eller fargene til noen av de områdene som ble samlet i det nye forbundslandet. I stedet ble de tyske fargene valgt som grunnlag for flaggduken. Flagg og våpen ble fastsatt ved lov 13. oktober 1952. Statsflagget er et splittflagg av det ordinære delstatsflagget.
Tre tyske forbundsland har flagg basert på de tyske fargene svart, rødt og gult. I tillegg til Niedersachsen er det Rheinland-Pfalz og Saarland.
I Niedersachsen er også flaggene for tidligere selvstendige landområder som gikk opp i det og nydannede forbundslandet etter den andre verdenskrig offisielt anerkjent. Det gjelder Hannovers flagg i gult over hvitt, Oldenburgs blå flagg med rødt kors, Braunschweigs flagg i blått over gult, og Schaumburg-Lippes flagg i hvitt, over rødt over blått.
Bonoraella

Levevis

Larvene lever gjerne i råtnende ved eller annet dødt, organisk materiale.

Utbredelse

Slekten er utbredt på Madagaskar.
Fylkesvei 92 (Sogn og Fjordane)

Historikk

I 1930-årene fantes det i Høyanger kommune bare lokale grendeveger på sørsida av Sognefjorden. Etter at kommunene Kyrkjebø og Lavik hadde blitt slått sammen til Høyanger kommune 1963 fikk innbyggerne i den tidligere Lavik kommune en mye lengre veg til kommunesenteret enn tidligere. Det ble derfor besluttet å bygge veg fra Ikjefjord til Svartemyr, med ferje videre til Nordeide, sammen med en gjennomgående vei for grendene i Høyanger sør for Sognefjorden.
Etter endel diskusjoner om hvor veien skulle gå ble den utbygd i etapper. 1970 ble 3,9 km gammel vei mellom Bjordal og Leirnes oppgradert, traséen Hest–Bjordal er idag del av Fv92. 1972 ble 3,5 km mellom Leirnes og Svartemyr tatt i bruk sammen med ferjeforbindelsen. 1972 var veien Vamråk–Mjølsvik tatt i bruk, 1976 Bjordal–Søreide og 1980 Mjølsvik–Ortnevik. Ferjesambandet mellom Ortnevik og Nordeide ble åpnet 1983. Det siste stykket, mellom Søreide og Vamråk ble tatt i bruk 1985.
2019 ble veien erstattet av fylkesvei 5442 og fylkesvei 5600.
Dicksondalen

Dicksondalen er en dal på Spitsbergen på Svalbard. Den ligger innerst i Dicksonfjorden, på skillet mellom James I Land og Dickson Land. Dicksondalen er rundt 14 kilometer lang og strekker seg fra Dicksonfjorden i sør til brefronten på Battyebreen. Rundt hoveddalen ligger en rekke sidedaler, som Krondalen, Flatdalen, Soppdalen og Grønhorgdalen. Dicksondalen er en bred, flatbunnet u-dal hvor Dicksonelva brer seg utover i et sterkt forgrenet elveløp.
Dalen har navn etter Baron Oscar Dickson (1823–1897), en svensk forretningsmann og støttespiller for forskning, som støttet et betydelig antall svenske ekspedisjoner til Arktis mellom 1868 og 1897.
Lamar

Lamar er en by i Barton County som ligger i delstaten Missouri i USA. Byen hadde en befolkning på 4 474 i år 2011. Byen er mest kjent for å være fødebyen til den amerikanske presidenten Harry S. Truman.
Wallace de Oliveira

Idrettskarriere

Oliveira deltok i Parapanamerikanske leker 2019 i Lima i Peru, og vant der kulestøt i klassen F55. Han fikk også sølv i spydkast, bak Sandro Varelo.
Søtpotetpai

Søtpotetpai er en tradisjonell matrett i Sørstatene i USA, gjerne servert som dessert.
Søtpotetpai lages vanligvis som en stor terte på et åpent paiskall uten skorpe på toppen. Fyllet består av moste søtpoteter, melk, sukker og egg, smaksatt med krydder som muskat og kanel. Andre mulige ingredienser inkluderer vanilje og bananekstrakt. Paien kan toppes med marshmallow eller krem.
Søtpotet minner om yams, en mye brukt matvare i Vest-Afrika. Som mange andre søtpotetretter i USA, ble søtpotetpai derfor trolig utviklet av afroamerikanske slaver. I dag regnes søtpotetpai som en del av «soul food».
Lepismadora

Utseende

En nokså liten (ca. 7 millimeter), sylindrisk, grønnlig eller messingaktig metallisk farget praktbille. Kroppen er kledt med hårlignende skjell som på undersiden er skinnende hvite. Antennene er ganske korte og sagtakkede. Hodet er kort og bredt med litt utstående fasettøyne, pronotum er firkantet.

Levevis

De voksne billene finnes oftest på planten Tiquilia plicata (familien Boraginaceae) i ørkenen. Det er ikke kjent hvor larvene lever.

Utbredelse

Arten er bare kjent fra typelokaliteten Algodones Dunes i California.
Robert Fisk

Biografi

Fisk var Belfast-korrespondent for The Times 1971–1975, Midtøsten-korrespondent for samme avis 1976–1986, og innehar nå samme position for The Independent. Han er bosatt i Beirut. Han har rapportert blant annet fra de israelske og syriske invasjonene av Libanon, den afghansk-sovjetiske krig, Bosnia-krigen, Algerie, den iranske revolusjonen, Iran–Irak-krigen, Gulfkrigen, Kosovokrigen, Irak-krigen  og den palestinske intifadaen. Han har også truffet og intervjuet Osama bin Laden.
Fisk er også forfatter. Han har blant annet skrevet boken «Pity the Nation» om Libanons moderne historie.
Hans artikler fra Midtøsten oversettes regelmessig og utgis i avisa Klassekampen.
St. Olavsormen naturminne

St. Olavsormen er en esker som ligger ved gården Eige i Eigersund kommune. 
Denne tydelig åsryggen som bukter seg fra øst mot vest er er opp mot 10 meter tykk og ca. 2 km lang. Åsen er blitt dannet av materialer avsatt i en smeltevannstunnel under isen mot slutten av siste istid. Smeltevannet som avsatte sedimentene i eskeren fløt under isdekket som dekket området. Vannet har gått i motbakke ca. en kilometer med en stigning på ca. 20 meter mot vest. 
I den nordlige enden er eskeren blitt gravd igjennom slik at det er mulig å se hva åsen består av. Eskeren  består av steinmaterialer i alle størrelser fra store steinblokker, stein, grus, sand, silt og leire. En del av dette kan bli sett i den nordlige enden fordi den er blitt gravd i gjennom. Det meste av det fineste materialet er blitt vasket vekk der det er gravd.